Kaikki Eevasta

Kaikki Eevasta () on Joseph L. Mankiewiczin ohjaama ja käsikirjoittama yhdysvaltalainen draamaelokuva vuodelta 1950. Sen pääosia esittävät Bette Davis, Anne Baxter, George Sanders, Thelma Ritter, Celeste Holm ja Marilyn Monroe. Elokuva sai ensi-iltansa New Yorkissa. Suomen ensi-ilta oli 26. lokakuuta 1951. Elokuvan tuotti 20th Century Fox.
Juoni.
Eräillä palkintoillallisilla Broadwayn uusin ja kirkkain tähti Eve Harrington (Anne Baxter) palkitaan läpimurtoroolistaan "Footsteps on the Ceiling" -näytelmän Corana. Teatterikriitikko Addison DeWitt (George Sanders) seuraa tapahtumia kauempaa ja muistelee ivallisesti, miten Eve loppujen lopuksi oikein nousi tähdeksi.
Elokuva palaa vuoden ajassa taaksepäin. Margo Channing (Bette Davis) on yksi Broadwayn suurimmista tähdistä, mutta ikä alkaa näkyä. Erään esityksen jälkeen Margon läheinen ystävä Karen Richards (Celeste Holm), jonka aviomies on näytelmän käsikirjoittaja Lloyd Richards (Hugh Marlowe), tapaa Margoa suuresti ihailevan Eve Harringtonin seisomasta kylmällä kujalla teatterin takaoven vieressä. Karen muistelee nähneensä Even kujalla useasti ohimennessään. Eve väittääkin nähneensä jokaisen Margon esiintymisen Broadwayn tämänhetkisessä näytelmässä "Angel in Wood". Niinpä Karen vie Even teatterin takahuoneeseen tapaamaan Margoa. Eve kertoo siellä Karenille, Lloydille, Margon rakastaja Bill Sampsonille (Gary Merrill) ja Margon sisäkölle Birdielle (Thelma Ritter), että hän on seurannut Margon viimeisintä teatterikiertuetta New Yorkiin asti nähtyään tämän kerran eräässä näytelmässä San Franciscossa. Margo ystävystyy Even kanssa nopeasti, antaa tämän asua omassa kodissaan ja tarjoaa tälle työtä assistenttinaan. Birdie, joka ei pahemmin pidä Evestä, tuntee jäävänsä syrjään.
Eve alkaa tehdä töitä syrjäyttääkseen Margon. Hän suunnittelee ryhtyvänsä Margon varanäyttelijäksi tämän tietämättä (mikä aiheuttaa kipinöitä Margon, Lloydin ja Billin välille). Hän myös vehkeilee pahaa-aavistamattoman Karenin kanssa saadakseen Margon myöhästymään eräästä esityksestään. Hiukan ennen kyseistä esitystä Eve, joka tietää esiintyvänsä lavalla Margon sijaisena, pyytää kaupungin teatterikriitikot seuraamaan esitystä sinä iltana. Illasta tulee jymymenestys. Eve yrittää vietellä Billin, mutta tämä torjuu hänet. Addison kirjoittaa Even esityksestä murkaavan lehtikolumnin, minkä jälkeen Margo ja Bill tekevät sovinnon. He syövät illallista yhdessä Richardsien kanssa sinä iltana, ja sen aikana myös Margo ja Lloyd sopivat välinsä. Samana iltana ravintolassa Eve kiristää Karenia saadakseen tämän kertomaan Lloydille, että Lloydin tulisi antaa Coran rooli Margon sijasta Evelle. Muuten Eve uhkaa kertoa Margolle sen, että Karenilla oli osaa Margon tämän päiväiseen myöhästymiseen. 
Ennen kuin Karen ehtii kuitenkaan tehdä mitään, Margo julistaa kaikkien yllätykseksi, ettei hän tahdo näytellä Coraa vaan haluaisi mieluummin jatkaa esiintymistä "Angel in Woodissa" ja lähteä sen myötä jopa kiertueelle. Eve saa kuin saakin Coran roolin itselleen ja yrittää päästä jopa korkeammalle Addisonin avulla. Addison alkaa kuitenkin epäillä, ettei Eve ole ollut vilpitön. Juuri ennen ensi-iltaansa Shubert-teatterissa, New Havenissa Eve kohtaa Addisonin ja kertoo tälle uuden suunnitelmansa: hän aikoo naida Lloydin sitten, kun tämä on eronnut Karenista. Addison raivostuu tajutessaan, että Eve on yrittänyt käyttää häntä hyväksi, ja paljastaa tietävänsä Even taustan olevan pelkkää valhetta. Even nimi on tosiasiassa Gertrude Slojinski, ja kertomuksestaan huolimatta hän ei ole koskaan seurannut Margon kiertuetta. Ennen kuin Eve tapasi Margon ensimmäistä kertaa, hänelle oli maksettu siitä, että hän lähtisi pois aiemmasta kotikaupungistaan Wisconsinista oltuaan suhteessa oluenpanijana työskentelevän pomonsa kanssa. Addison kiristää Eveä ja sanoo, että vastineeksi omasta vaikenemisestaan Eve ”kuuluu” nyt hänelle.
Evestä tulee Broadwayn tähti, ja elokuva palaa alussa nähtyhin palkintoillallisiin, joissa Eve vastaanottaa saamansa palkinnon. Palkintoseremonian jälkeen Eve jättää väliin hänen kunniakseen järjestetyt juhlat ja palaa kotiin yksin. Asunnossaan Eve tapaa nuoren naisihailijan (Barbara Bates), joka on livahtanut hänen asuntoonsa ja nukahtanut. ”Phoebeksi” itseään kutsuva nuori tyttö alkaa huolehtia Even tarpeista. Hän myös avaa oven, kun Addison tulee palauttamaan Evelle tämän unohtaman palkinnon. Even levätessä toisessa huoneessa Phoebe kokeilee ylleen tämän viittaa ja poseeraa peilin edessä palkinto kädessään, hänen peilikuvansa monistuessa yhä uudestaan ja uudestaan.
Muuta.
"Kaikki Eevasta" oli ehdolla neljääntoista Oscar-palkintoon ja voitti niistä kuusi, muun muassa parhaan elokuvan palkinnon. Lisäksi "Kaikki Eevasta" oli ehdolla 19 muuhun palkintoon, ja voitti niistä 12.
Vuonna 1990 "Kaikki Eevasta" valittiin Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta. Internet Movie Databasen Top 250 parasta elokuvaa -äänestyksessä "Kaikki Eevasta" on sijoittunut sijalle 74.
Palkinnot ja ehdokkuudet.
Palkinnot.
Oscar-palkinnot, 1951
Golden Globe-palkinnot, 1951
BAFTA-palkinnot, 1951
New York Film Critics Circle-palkinnot, 1950
Directors Guild of America-palkinnot, 1951
Cannesin elokuvajuhlat, 1951
Bodil-palkinnot, 1952
Italian National Syndicate of Film Journalists ("Nastro d'Argento"), 1952
Kinema Junpo-palkinnot, 1952
Writers Guild of America (WGA)-palkinnot, 1951
Ehdokkuudet.
Oscar-ehdokkuudet, 1951
Golden Globe-ehdokkuudet, 1951
Cannesin elokuvajuhlat, 1951
Writers Guild of America (WGA)-ehdokkuudet, 1951
American Film Instituten 100-vuotissarjat.
American Film Instituten 100-vuotissarjoissa "Kaikki Eevasta" sijoittui seuraavasti: